รัฐบาลไทย-ข่าวทำเนียบรัฐบาล-รองนายกรัฐมนตรีเปิดศูนย์เรียนรู้ใกล้บ้านต้นแบบและเยี่ยมชมเน็ตประชารัฐที่จังหวัดศรีสะเกษ
วันพุธที่ 1 พฤศจิกายน 2560
รองนายกรัฐมนตรีเปิดศูนย์เรียนรู้ใกล้บ้านต้นแบบและเยี่ยมชมเน็ตประชารัฐที่จังหวัดศรีสะเกษ
รองนายกรัฐมนตรีเปิดศูนย์เรียนรู้ใกล้บ้านต้นแบบและเยี่ยมชมเน็ตประชารัฐที่จังหวัดศรีสะเกษ
วันนี้ (1 พฤศจิกายน 2560) เมื่อเวลา 10.00 น. พลอากาศเอก ประจิน จั่นตอง รองนายกรัฐมนตรี ได้เดินทางไปยังจังหวัดศรีสะเกษเพื่อเป็นประธานในพิธีเปิดศูนย์เรียนรู้ใกล้บ้านต้นแบบ ที่ตําบลกู่ อําเภอปรางค์กู่ โดยมีนายธวัช สุระบาล ผู้ว่าราชการจังหวัดศรีสะเกษพร้อมด้วยหัวหน้าส่วนราชการและองค์กรปกครองส่วนท้องถิ่น ตลอดจนพี่น้องประชาชนตําบลกู่และพื้นที่ใกล้เคียงให้การต้อนรับ
โดยเมื่อคณะของรองนายกรัฐมนตรีเดินทางไปถึงบริเวณหน้าลานวัฒนธรรมดงกูย ได้มีการรําบายศรีสู่ขวัญตามธรรมเนียมปฏิบัติของชุมชน จากนั้นนายอธิปัตย์ บํารุง ผู้อํานวยการสํานักงานบริหารและพัฒนาองค์ความรู้ ได้กล่าวรายงานสรุปว่า ปัจจุบันมีศูนย์เรียนรู้ทั้งประเทศรวม 200 แห่ง ซึ่งมีการคัดเลือกไว้จํานวน 10 แห่งเพื่อเป็นศูนย์เรียนรู้ต้นแบบ โดยศูนย์เรียนรู้ใกล้บ้านต้นแบบตําบลกู่ ได้รับการคัดเลือกให้เป็นพื้นที่เปิดตัวโครงการพัฒนาศูนย์เรียนรู้ระดับตําบล เนื่องจากมีความโดดเด่นหลายประการ ทั้งในเรื่องของทําเลที่ตั้งซึ่งอยู่ใจกลางชุมชน รายล้อมด้วยบ้านเรือนของชาวบ้านที่สามารถเข้ามาใช้บริการได้ตลอดเวลาทําให้สถานที่แห่งนี้เป็นหัวใจของชุมชนในการพบปะแลกเปลี่ยนการเรียนรู้ เป็นพื้นที่สําหรับถ่ายทอดและสืบสานวัฒนธรรมประเพณีและวิถีชีวิตของชาวกูย พร้อมทั้งมีผู้นําและบุคลากรที่มีศักยภาพ มีรูปแบบการบริหารงานแบบคณะกรรมการที่เน้นการมีส่วนร่วมของคนในชุมชน และการพัฒนาอาสาสมัครเยาวชนในพื้นที่และมีกิจกรรมการเรียนรู้ที่หลากหลายเชื่อมโยงกันอย่างมีบูรณาการ
จากนั้น พลอากาศเอก ประจิน จั่นตอง รองนายกรัฐมนตรีได้กล่าวว่า ตามที่สํานักงานอุทยานการเรียนรู้ สํานักงานบริหารและพัฒนาองค์ความรู้หรือ TK Park ได้ร่วมมือกับหน่วยงานภาคต่างๆริเริ่มดําเนินโครงการพัฒนาศูนย์เรียนรู้ระดับตําบล โดยมีศูนย์เรียนรู้เข้าร่วมโครงการทั่วประเทศรวม 200 แห่ง นับว่าสอดคล้องกับนโยบายของรัฐบาลที่จะบูรณาการงานด้านการศึกษา ศาสนา ศิลปวัฒนธรรม ความภูมิใจในประวัติศาสตร์และความเป็นไทย มาใช้สร้างชุมชนและสังคมให้เข้มแข็งอย่างมีคุณภาพและมีคุณธรรมควบคู่กันไป ขอขอบคุณที่ให้การต้อนรับอย่างอบอุ่นและดีใจที่เห็นความร่วมมือที่เข้มแข็งของทั้งหน่วยงานราชการและชุมชนที่ได้ร่วมกันในการจัดตั้งศูนย์เรียนรู้ใกล้บ้าน เป็นการผนึกกําลังร่วมกันของศูนย์ดิจิทัลชุมชนและศูนย์วัฒนธรรมเพื่อรักษาอัตลักษณ์ของชุมชนไว้ได้เป็นอย่างดี ขอแสดงความชื่นชมที่ชุมชนมีความเข้มแข็งและขอให้ทุกคนช่วยกันรักษาสิ่งเหล่านี้ให้เกิดความยั่งยืนและพัฒนาคุณภาพชีวิตให้อยู่ดีกินดีมีความสุขตลอดไป
จากนั้นคณะของรองนายกรัฐมนตรีฯได้เยี่ยมชมศูนย์เรียนรู้ใกล้บ้านต้นแบบ ศูนย์ดิจิทัลชุมชน ตําบลกู่ พร้อมทั้งเยี่ยมชมกิจกรรมที่เกี่ยวกับวิถีชีวิตและการสืบทอดวัฒนธรรมประเพณี ได้แก่ กิจกรรมทําอาหารและขนมพื้นบ้าน กิจกรรมถ่ายทอดประเพณีรําพื้นเมืองและทําบายศรี กิจกรรมสืบสานประเพณีมวยไทย กิจกรรมการเกษตรดําเนินรอยตามศาสตร์พระราชา เยี่ยมชมบ้านจักสาน เยี่ยมชมกิจกรรมท่องเที่ยวเชิงวัฒนธรรมและสิ่งแวดล้อมที่ปราสาทปรางค์กู่ และนิทรรศการประเพณีบุญเดือนสาม
ทั้งนี้ศูนย์เรียนรู้ใกล้บ้านต้นแบบตําบลกู่ มีอุปกรณ์คอมพิวเตอร์ มีการเชื่อมต่ออินเตอร์เน็ตที่เอื้อต่อการถ่ายทอดองค์ความรู้ด้านเทคโนโลยีดิจิทัล และการส่งเสริมให้เกิดการนําผลิตภัณฑ์ชุมชนไปสู่ตลาดโลกได้โดยผ่านเครือข่ายสังคมออนไลน์ มีหนังสือและสื่อการเรียนรู้นับเป็นแหล่งเรียนรู้ใกล้บ้านที่ทั้งเด็กปฐมวัย เยาวชน ผู้สูงอายุ และบุคคลทุกเพศทุกวัยสามารถเข้าไปใช้ประโยชน์ได้ทุกวันและตลอดเวลา ต่อมาในเวลา 14.00 น. คณะของรองนายกรัฐมนตรีฯได้เดินทางต่อไปยังบ้านสมอ หมู่ที่ 11 ตําบลทุ่งสว่าง อําเภอวังหิน จังหวัดศรีสะเกษ เพื่อไปเยี่ยมชมการดําเนินงานเน็ตประชารัฐของอําเภอวังหิน ซึ่งได้เริ่มดําเนินการวางระบบเคเบิลใยแก้วนําแสง พื้นที่บริการจังหวัดศรีสะเกษมาตั้งแต่เดือนเมษายน 2560 โดยในส่วนของอําเภอวังหิน มีจํานวน 75 หมู่บ้าน ได้ดําเนินการเสร็จแล้ว 67 หมู่บ้าน อยู่ในระหว่างดําเนินการ 8 หมู่บ้าน ซึ่งจะได้ดําเนินการให้แล้วเสร็จภายในเดือนธันวาคมศกนี้
ทั้งนี้พลอากาศเอก ประจิน จั่นตอง รองนายกรัฐมนตรี ได้กล่าวว่า เน็ตประชารัฐเป็นนโยบายของรัฐบาลที่ต้องการลดความเหลื่อมล้ําของคนในสังคมและจะมาเติมเต็มความต้องการของคนในพื้นที่ ขอให้ทุกคนใช้ประโยชน์จากเน็ตประชารัฐให้เต็มที่ เพื่อให้เกิดประโยชน์ทั้งในการค้าขาย การค้นคว้าหาความรู้ และการใช้ชีวิตประจําวันในทุก ๆ ด้าน
....................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)